**ALYTAUS R. MIROSLAVO GIMNAZIJA**

**Gimnazijos veiklos įsivertinimo 2018 metais rezultatai**

**Bendra informacija**

Kasmetinė mokinių ir mokinių tėvų (globėjų) apklausa buvo vykdoma 2018 m. sausio 15–29 dienomis internetu IQES online platformoje. Per prieigos kodą buvo pakviesti dalyvauti apklausoje 154 mokiniai (5–8, Ig–IVg klasių), 222 mokinių tėvai (1–8, Ig–IVg klasių). Apklausoje sudalyvavo 83 procentas kviestųjų mokinių ir 76 procentai kviestųjų tėvų (globėjų).

Vykdytas teminis gimnazijos veiklos kokybės vertinimas. Jį atliko gimnazijos veiklos įsivertinimo koordinavimo grupė, vadovaudamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (2016).

Šioje apklausoje buvo domimasi apie šias mokyklos gyvenimo sritis: rezultatus, ugdymąsi ir mokinių patirtis. Mokiniams ir jų tėvams (globėjams) buvo užduoti klausimai šiomis temomis: asmenybės branda, ugdymo(si) organizavimas, vadovavimas mokymuisi.

**Apibendrinti rezultatai**

Įsivertinimo metu surasti **stiprieji** veiklos aspektai

Apibendrinus mokinių ir tėvų atsakymus, apklausos rezultatai parodė, kad gimnazijoje šiuo metu pozityviausiai vertinamas rodiklis (**1.1.1.) Gyvenimo planavimas.**

Kad tai yra stiprusis veiklos aspektas rodo šie duomenys: mokiniai supranta išsilavinimo ir mokymosi vertę: „man yra svarbu mokytis“ (šiemet teigė 5 proc. mokinių daugiau negu 2017 m., t.y. 94 proc.), „mokytojai padeda vaikams suprasti mokymosi svarbą gyvenime“ (teigė 98 proc. tėvų, lygiai tiek pat, kiek ir pernai). Mokykloje sužino apie tolimesnio mokymosi, karjeros galimybes (teigė 4 proc. mokinių daugiau nei pernai, t.y. 89 proc. mokinių ir 94 proc. tėvų – tiek pat, kiek ir pernai). Mokiniai geba tikslingai ir pagrįstai pasirinkti dalykus vyresnėse klasėse.

Įsivertinimo metu surasti **silpnieji** veiklos aspektai

Silpnasis veiklos aspektas – **Įvairovė (2.2.2.).** Tą rodo šie duomenys:vis dar nepakankamai sudaromos galimybės mokiniui patirti įvairius mokymosi būdus ir formas, išbandyti įvairių rūšių užduotis. Tik 62 proc. mokinių nurodė, kad jie per pamokas turi galimybę pasirinkti įvairaus sunkumo užduotis; 66 proc. tėvų teigia, kad jų vaikas per pamoką gali pasirinkti užduotis pagal savo gebėjimus.

Kurią veiklą **tobulinsime** 2019 metais

Svarbiausias pasirinktas rodiklis – **Įvairovė (2.2.2.).**

Ir toliau sieksime, kad mokiniams būtų sudarytos dar didesnės galimybės išbandyti įvairių rūšių užduotis. Šiemet 9 proc. daugiau mokinių nei 2017 m. nurodė, kad jie per pamokas turi galimybę pasirinkti įvairaus sunkumo užduotis, tačiau 8 proc. sumažėjo tėvų, teigiančių, kad jų vaikas per pamoką gali pasirinkti užduotis pagal savo gebėjimus. Vadinasi, šią sritį būtina toliau tobulinti, kad atitiktų ir vaikų, ir tėvų lūkesčius.

**Išvados**

Gimnazijos veiklos įsivertinimo koordinavimo grupė, apibendrindama 2018 metų gimnazijos veiklos kokybės įsivertinimo rezultatus, nutarė, jog 2018 metų įsivertinimo metu surasti stiprieji veiklos aspektai yra Gyvenimo planavimas (rodiklis – 1.1.1.), silpnieji veiklos aspektai yra Įvairovė (rodiklis – 2.2.2.) ir tobulinamą veiklą atitinkantis rodiklis yra Įvairovė (2.2.2.).

Pedagogams siūloma toliau siekti ugdymo įvairovės, sudarant galimybes kiekvienam vaikui patirti įvairius mokymosi būdus ir formas, išbandyti įvairių rūšių užduotis ir kuo įvairesnes veiklas skirtinguose kontekstuose, derinti individualų, grupinį ir visos klasės mokymąsi.

Pastabos

Pedagogai, pageidaujantys geriau susipažinti su veiklos įsivertinimo rezultatais, detaliomis IQES online Lietuva sistemos suformuotomis bendromis ataskaitomis (mokinių ir mokinių tėvų), gali peržiūrėti bei panagrinėti informaciją, patalpintą gimnazijos internetinėje svetainėje, adresu http://www.miroslavas.alytus.lm.lt (žr. Pagrindinis meniu → Veiklos sritys → Įsivertinimas).

|  |  |
| --- | --- |
| Gimnazijos veiklos įsivertinimo koordinavimo grupės koordinatorė, direktoriaus pavaduotoja ugdymui  | Sonata Gražulienė |